google/wiki40b huggingface dataset:
Addis Abeba

Geografia

Mesto leží na Etiópskej vysočine, v nadmorskej výške 2 500 m n. m.

Dejiny

Po založení v roku 1887 Menelikom II. došlo o dva roky neskôr k zjednoteniu krajiny a mesto sa stalo v roku 1889 hlavným mestom Etiópie. V rámci obsadenia územia krajiny Talianskom bolo v roku 1936 okupované a až do roku 1941 bolo hlavným mestom Talianskej východnej Afriky. 6. apríla 1941 ho oslobodili etiópski partizáni.
Po 2. svetovej vojne došlo k prudkému rozvoju a modernizácii Addis Abeby.

Obyvateľstvo

Podľa posledného oficiálneho sčítania žije v meste 2 738 248 obyvateľov. Najpočetnejšou etnickou skupinou, ktorá v meste žije, sú Ahmarovia (48,3 %). Čo sa týka náboženského vyznania, 74,7 % obyvateľov mesta tvoria príslušníci koptskej cirkvi (kresťanskej cirkvi, ktorá sa odtrhla od egyptskej koptskej cirkvi). V časoch cisárstva bola dlhé storočia štátnou cirkvou Etiópie. Moslimovia tvoria 16,2 % obyvateľov, protestanti 7,8 % obyvateľov, rímski katolíci 0,5 % obyvateľov.

Priemysel a doprava

V Addis Abebe je rozvinutá výroba dopravných prostriedkov, stavebný, odevný a potravinársky priemysel. Je tiež turistickým centrom krajiny.
Je železničnou i cestnou križovatkou, nachádza sa tu medzinárodné letisko.
7 návykov skutočne efektívnych ľudí

7 návykov skutočne efektívnych ľudí (anglicky The 7 Habits of Highly Effective People) je kniha, ktorú napísal Stephen Covey, americký odborník na rozvoj osobnosti, vedenie ľudí a motiváciu. Knihy sa predalo viac než 20 miliónov výtlačkov v 40 svetových jazykoch. Časopis Time ju v roku 2011 zaradil medzi 25 najvplyvnejších kníh o manažmente.

Obsah

Zmyslom knihy má byť otvorenie ľudského potenciálu čitateľa pomocou nasledujúcej štruktúry:

Paradigmy a princípy

V prvej časti sa autor zaoberá paradigmami, čo sú podľa neho zjednodušene okuliare, cez ktoré sa pozeráme na svet. Tu uvádza spôsoby, ako sa zbaviť svojich paradigiem, ktoré nie sú v súlade s princípmi. Tieto princípy sú podľa Coveyho určité črty ľudskej povahy - radí medzi ne napr. férovosť, integritu, čestnosť, dôstojnosť, trpezlivosť a službu. Ak človek žije v súlade s nimi, dosiahne maxima svojho potenciálu. Ak ich porušuje, nemôže podľa neho dosiahnuť šťastie a úspech vo všetkých oblastiach života. Pre život v súlade s princípmi treba 7 návykov z titulu knihy.
„Tieto princípy sú súčasťou takmer každého významného náboženstva, sociálnej filozofie alebo etického systému, ktoré prešli skúškou času a pretrvali. Sú natoľko evidentné, že ich existenciu netreba preukazovať.“

Ohlasy

Kniha vzbudila od svojho vydania veľké pozitívne ohlasy, zvlášť medzi podnikateľmi a manažérmi. Medzi českých podnikateľov, ktorí boli touto knihou pozitívne ovplyvnení, patrí napríklad Stanislav Bernard, ktorý napísal predslov k dotlače českého vydania (2009). Autorom predhovoru ďalšej dotlače (2012) je popredný český psychológ Vladimír Smékal.
Dark psytrance

Charakteristika

Dark psytrance zvyčajne nepoužíva vokály a vyznačuje sa svojimi dlhými nemelodickými plochami skôr psychedelických tvarov s rečou a ďalšími druhmi samplov, zvyčajne vybraných z rôznych filmov (najmä horory alebo sci-fi filmy) alebo občas aj z iných skladieb.
Atmosféra a téma skladieb veľmi voľne pripomínajú žánre ako dark ambient, musique concrète, darkcore, power noise a industrial.
V poslednej dobe niektorí umelci, ktorí predtým hrali dark psytrance ako napríklad N3XU5, Darkpsy a Fungus Funk začali produkovať viac melodický, juhoafrický zvuk, zatiaľčo iní začínajú experimentovať použitím melódií a elementmi morning trance v dark psytrance napríklad umelci Deja Vu Fabrique (Zolod from Parasense), Psyc0ma, a C-P-C.
Mórágy

Demografia

V roku 2011 zo 780 obyvateľov tvorili Maďari  70.1 %  , Rómovia 6.3%, Nemci 9.6 %, nezistení 12.9% a ostatní. Relatívnu väčšinu 37.0 % tvorili rímskokatolíci, 24.1 % bez vyznania, 24.1% nezistení, 13.2 % kalvíni, 0.9 % luteráni a ostatní 0.8 %.
Wilhelm Heitmüller

Životopis

Wilhelm Heitmüller študoval protestantskú teológiu v Greifswalde, Marburgu, Lipsku a Göttingene. Bol členom študentských spolkov Schwarzburgbund-Verbindung Sedinia Greifswald a SBV Nordalbingia Leipzig.
Habilitoval sa v roku 1902 na univerzite v Göttingene. V roku 1908 sa stal riadnym profesorom Nového zákona na univerzite v Marburgu (v akademickom roku 1917/1918 vykonával funkciu rektora).
V rokoch 1920 až 1924 pôsobil na univerzite v Bonne a od roku 1924 až do svojej smrti na univerzite v Tübingene.
Patril k predstaviteľom tzv. Religionsgeschichtliche Schule (Nábožensko-dejinná škola). Centrom jeho teologického výskumu bola problematika vzniku sviatostí v rámci raného kresťanstva a štúdium ich analógov vo vtedajšom nekresťanskom svete.
V spolupráci s Wilhelmom Boussetom (1865 – 1920) vydával Heitmüller v rokoch 1898 až 1917 odborný teologický časopis Theologische Rundschau.
Heitmüller sa podieľal aj na tvorbe monumentálneho lexikónu Religion in Geschichte und Gegenwart, bol zodpovedný za články týkajúce sa Nového zákona.
Krajinná sféra

Krajinná sféra (tiež geografická sféra alebo epigeosféra) predstavuje súbor fyzicko-geografickej a humánno-geografickej sféry. Je to základný objekt skúmania geografie. Fyzicko-geografickú sféru predstavuje príroda ako taká, všetky sféry – litosféra, atmosféra, biosféra, hydrosféra a pedosféra (niektorí vedci sem zaraďujú aj kryosféru), zatiaľ čo humánno-geografickú sféru predstavuje človek s produktami svojej činnosti (napríklad zástavba, ťažba a podobne). Krajinnú sféru možno rozčleniť z množstva hľadísk. Najmenšou jednotkou je geotop, viacero geotopov tvorí jednotky chórickej dimenzie, tie spolu sa spájajú do jednotiek regionálnej dimenzie a tie zasa sa spájajú do jednotiek planetárnej dimenzie. Dokonalým výrezom krajinnej sféry je krajina. O geografickej krajine môžeme hovoriť iba vtedy, keď obsahuje všetky fyzicko-geografické a humánno-geografické prvky.

Hranice krajinnej sféry

Horná hranica krajinnej sfery Zeme môže byť definovaná dvomi spôsobmi: Ekologicke definície kladu hornu hranicu krajinnej sféry do ozonosféry v dolnej časti stratosféry (25 – 30 km) nad zemským povrchom). Ak berieme ako kriterium cirkuláciu vzduchu v troposfere, tak môžeme definovať hornu hranicu ako tropopauzu (v miernych šírkach 10 - 12 km, v okolí rovníka 16 - 18 km a v polárnych oblastiach 8 - 10 km).
Dolnou hranicou krajinnej sféry môže byť Mohorovičičova plocha diskontinuity (35 km pod zemským povrchom), ktorá ohraničuje hĺbku, v ktorej sa nachádza rozhranie medzi zemskou kôrou a najvrchnejšou vrstvou plášťa, na tomto rozhraní sa mení rýchlosť zemetrasných vĺn z dôvodu odlišnej hustoty hornín. ). Iní vedci označujú za spodnú hranicu hĺbku 5 km.
James Bagian

Životopis

Vysokoškolské vzdelanie získal na univerzitách Drexel a Thomas Jefferson a v roku 1977 tak získal titul doktora medicíny. V roku 1976 nastúpil do služieb armády Spojených štátov, kde absolvoval leteckú školu USAF Flight Surgeons School v San Antoniu. Oženil sa. V roku 1978 nastúpil do NASA v Houstone, potom bol 2 roky na univerzite v Pensylvánii. V roku 1980 sa do Houstonu k NASA vrátil a absolvoval tu výcvik astronautov. V rokoch 1981 až 1995 bol vedený v NASA ako astronaut.

Lety do kozmu

V roku 1989 absolvoval päťdňový let STS-29 (registrovaný v COSPAR ako 1989-021A). Letel ako letový špecialista spolu s ďalšími štyrmi astronautmi v raketopláne Discovery, ich misia začala štartom na Myse Canaveral (USA, štát Florida) a skončila úspešne pristátím na základni Edwards v Kalifornii, ležiacej v Mohavskej púšti).
O dva roky neskôr absolvoval deväťdňový let STS-40 (1991-040A). Posádka bola sedemčlenná, leteli v raketopláne Columbia, štart aj pristátie boli na rovnakých základniach, ako predchádzajúci let.

Po letoch

V období rokov 1994 - 1995 bol lekárom - výskumníkom vo William Beaumont Hospital, Royal Oak. Potom nastúpil do Environmental Protection Agency, National Vehicle and Fuel Emissions Lab. v Ann Arbor.
Ultrasonografia (medicína)

Ultrasonografia (iné názvy: sonografia, ultrasonoskopia, echografia, USG, hovorovo: ultrazvuk, slangovo sono) je na ultrazvuku postavená diagnostická zobrazovacia technika, využívaná na vizualizáciu svalov a vnútorných orgánov, ich veľkostí, štruktúry, patológii alebo lézií. Všeobecne sa používaná napríklad počas tehotenstva.
Vo fyzike znamená „ultrazvuk“ všetky akustické energie s frekvenciou nad možnosťou ľudského sluchu (20 000 hertzov alebo 20 kilohertzov). Typická diagnostická sonografia využíva frekvencie v rozsahu od 2 do 15 megahertzov, sto až tisíckrát vyššie ako tento limit.

Princíp

Do tela vyšetrovaného pacienta je vysielané ultrazvukové vlnenie vytvárané piezoelektrickým meničom o frekvencií 2 – 18 MHz a intenzite maximálne 10 Wm⁻². Mäkké tkanivá sa chovajú ako tekutina, ultrazvukové vlnenie je len priečne s priemernou rýchlosťou 1540 ms⁻¹. Akustická impedancia, a teda i rýchlosť šírenia ultrazvukového vlnenia, však nie je vo všetkých tkanivách celkom rovnaká, tkanivá majú rozdielnu akustickú impedanciu. Na rozhraní dvoch tkanív s odlišnou akustickou impedanciou sú vhodné podmienky pre čiastočný odraz vlnenia. V ideálnom prípade je plocha rozhrania kolmá na smer šírenia ultrazvukového vlnenia a odrazené vlnenie môže byť registrované. Aby bolo vôbec možné registrovať odrazené vlnenie, vysiela sa ultrazvuk v milisekundových impulzoch s opakovacou frekvenciou rádovo 10²-10³ Hz a registruje sa intenzita odrazených signálov i doba, za akú sa po vysielaní vráti do senzoru. Keďže inzenzita ultrazvukového vlnenia klesá exponenciálne, je treba pre dobrú vizualizáciu detegovaný signál ďalej upraviť; k tomu sa používa zosilnenie signálu úmerné dobe, ktorá uplynula od jeho vyslania.
Pretože vzduch má pre ultrazvukové vlnenie veľmi vysokú impedanciu, je potrebné zaistiť, aby vlnenie prechádzalo len vodným prostredím. Obvyklým riešením je dôkladné pokrytie povrchu sondy gélom (EKG krém), ktorý zaistí dobrý prechod vlnenia do kože.

A mód

A mód (Amplitude mode) je jednorozmerné zobrazenie, pri ktorom sa na tienidle zobrazujú amplitúdy odrazených signálov, výstupom vyšetrenia je teda krivka zobrazujúca závislosť korigovanej intenzity odrazeného signálu na čase uplynutom od vyslania signálu. Tento mód umožňuje presné meranie vzdialenosti. V jednorozmernom obraze je všeobecne ťažká orientácia, pretože vyšetrujúci si musí dobre predstaviť trojrozmernú štruktúru organizmu a v nej viesť iba jeden skúmajúci lúč. Jednorozmerné vyšetrenie najmä v A móde je podkladom napr. biometrie oka v očnom lekárstve.

B mód

B mód (Brightness mode) je jednorozmerné zobrazenie, pri ktorom sa amplitúdy odrazených signálov prevádzajú do odtieňov šedej. Výstupom je úsečka zložená z pixelov o rôznom jase. Jasný bod odpovedá vrcholu na krivke z A módu, tmavý úsek odpovedá nulovej línii na krivke z A módu. Tento mód je základom pre ďalšie spôsoby zobrazení.

M mód

M mód (Movement mode) je spôsobom jednorozmerného zobrazenia umožňujúci zobrazenie pohybujúcich sa štruktúr, najčastejšie srdca. Ide vlastne o data v B móde zobrazené za sebou v čase. Často sa používa pri vyšetrení srdca ako súčasť echokardiografie.
Matej Ambrózi

Životopis

Do školy chodil v Liptovskej Sielnici, študoval v Banskej Bystrici, v Prešove, v Banskej Štiavnici, v Šoproni, kde 1818 absolvoval. Vychovávateľ v Miškolci, levita v Novom Sade, farár v Bajši, v Zrenjanine, prvý banátsky senior, od 1837 v Kovačici. Počas štúdia v Šoproni vydal dve knihy príležitostných veršov, básňou Pozdrav z Banátu (Orol tatránski, 1846) pozdravil štúrovcov. Neskôr vydal náboženskú príručku pre školákov vo veršoch, v rukopise zanechal veršované modlitby.
Slavkovský potok (prítok Popradu)

Prameň

Potok pramení vo Vysokých Tatrách na južnom svahu Slavkovskej kopy (2 345,8 m n. m.) v nadmorskej výške približne 2 100 m n. m.

Smer toku

Na hornom toku severojužný, na juhozápadnom úpätí Sennej kopy (1 848,1 m n. m.) sa stáča na juhovýchod, po sútoku so Štiavnikom sa oblúkom stáča a na krátkom úseku tečie na východ. Cez obec Veľký Slavkov ďalej pokračuje juhovýchodným smerom, napokon tečie k ústiu viac-menej na východ.

Ústie

Slavkovský potok ústi do Popradu na východnom okraji intravilánu Matejoviec v nadmorskej výške približne 653 m n. m.
František Fajtl

Život

Po absolvovaní Vojenskej akadémie bol príslušníkom 2. leteckého pluku. Hneď po vstupe nemeckých okupačných vojsk do protektorátu ilegálne opustil hranice a zapojil sa do zahraničného odboja. Jeho prvým pôsobiskom bolo Francúzsko kde po leteckom výcviku v Avord a Chartres slúžil u Groupe de Chasse III/7 vyzbrojenej lietadlami Marcel Bloch MB 151/152 a u Groupe de Chasse III/9 vyzbrojenej lietadlami Morane Saulnier MS 406.
Po páde Francúzska sa preplavil do Veľkej Británie, kde sa 6. augusta 1940 pripojil k 310. čs. stíhacej peruti RAF. 18. septembra bol premiestnený k 1. a neskôr k 17. peruti RAF do Debdenu. V tomto období sa aktívne zapojil do leteckej bitky o Britániu.
V máji 1941 nastúpil k 313. stíhacej peruti a stal sa veliteľom letky A. Koncom apríla 1942 bol vymenovaný za veliteľa 122. perute, 5. mája 1942 však bol zostrelený nad Francúzskom. Po dramtickej ceste sa najprv dostal do Nemcami neobsadenej časti Francúzska a potom cez Pyreneje do Španielska, kde sa nechal zajať a vydával sa britského letca. Po niekoľkých mesiacoch sa nakoniec vrátil do Anglicka a od roku 1943 bol veliteľom 313. stíhacej perute. Za svoju činnosť bol vyznamenaný Záslužným leteckým krížom (D.F.C.).
V roku 1944 bol vymenovaný za veliteľa skupiny pilotov, ktorí sa presunuli na východný front. Po preškolení na sovietske lietadlá Lavočkin La-5FN sa stal veliteľom 1. československého stíhacieho pluku.
17. septembra 1944 sa pod jeho velením presunula časť pluku na povstalcami obsadené územie Slovenska. Za ťažkých podmienok sa im darilo niekoľko týždňov operovať v tyle nepriateľa z letísk Zolná a Tri Duby (dnešný Sliač) v okolí Zvolena. Táto ojedinelá letecká akcia znamenala významnú podporu Slovenskému národnému povstaniu, aj keď jeho priebeh zvrátiť nemohla. Po leteckom ústupe sa až do konca vojny v pozícii veliteľa pluku ďalej zúčastňoval na leteckých operáciách najmä pri oslobodzovaní Ostravy.
Po februári 1948 bol degradovaný na vojaka a 17 mesiacov strávil vo väzení na Mírove. Po prepustení pracoval ako účtovník v stavebnom podniku v meste Louny. 
Po roku 1989 bol rehabilitovaný a v roku 1990 povýšený do hodnosti generálmajora letectva. Zomrel v Prahe 4. októbra 2006.

Vzdušné víťazstvá

1+3 potvrdených zostrelov

1+1 poškodených lietadiel

Odkaz vo filme

Tichú poctu mu v českom filme Pelíšky režiséra Jana Hřebejka vzdáva postava stvárnená Jiřím Kodetom. V jeho návrhu pamätníka československých letcov je jedna z dvoch figurín naznačená s charakteristickou briadkou a pri predstavovaní susedom ju označí menom.
Gabriel Csicsai

Život

Gabriel Csicsai absolvoval v rokoch 1986 až 1991 Vysokú školu veterinársku v Košiciach. Doktorandské štúdium dokončil na tamojšej Katedre pôrodníctva, gynekológie a andrológie. Na univerzite zároveň do roku 1999 pôsobil aj ako odborný asistent. Počas štúdia absolvoval aj niekoľko zahraničných stáží, medzi inými v Budapešti a Ostende.
V roku 1999 sa zamestnal v súkromnom sektore, v Medmilk Trade a.s., Veľký Meder. V rokoch 1999 až 2006 bol tiež súdnym znalcom z oblasti poľnohospodárstva. V rokoch 2002 až 2010 pracoval v poľnohospodárskom družstve v Jurovej, najskôr ako riaditeľ živočíšnej výroby, od roku 2008 ako predseda družstva.

Politická činnosť

V období rokov 2004 až 2006 bol tiež členom správnej rady Slovenského pozemkového fondu.
Strana MOST-HÍD sa v júli 2010 stala súčasťou vládnej koalície, Gabriel Csicsai bol vymenovaný do funkcie štátneho tajomníka na ministerstve pôdohospodárstva a rozvoja vidieka.
Neuvic (Dordogne)

Poloha

Obec má rozlohu 25,82 km². Najvyšší bod je položený 187 m n. m. a najnižší bod 51 m n. m.

Obyvateľstvo

Počet obyvateľov obce je 3 601 (2011).
Nasledujúci graf zobrazuje vývoj počtu obyvateľov v obci.
Zdroje: INSEE
Bulletin Board System

Bulletin Board System, skr. BBS, je systém elektronických vývesiek, ktoré sú rozdelené podľa tém, a do ktorých môžu užívatelia prispievať. Samotná BBS je prevádzkovaná na počítači (server), kde je spustený špeciálny program, ktorý umožňuje zakladanie užívatelských účtov, ich ochranu heslom, registruje neprečítané odkazy a príspevky na nástenkách (dnes internetových diskusných fórach), umožňuje užívateľom súkromné i skupinové rozhovory (chat), môže mať i svoj vlastný archív volne šíriteľných programov (freeware, public domain, shareware), systém elektronickej pošty a podobne.
Systém BBS predchádzal masovému používaniu Internetu v čase, kedy sa užívatelia k BBS pripájali pomocou vytáčanej telefonnej linky a modemu. Boli to prvé centrá, kde sa vytvárali skupiny nadšencov, ktorí si tu vymieňali informácie, najmä o počítačoch.
T Tauri

T Tauri je premenná hviezda v súhvezdí Býk. Objavil ju v októbri roku 1852 John Russell Hind. Je to veľmi mladá hviezda spektrálneho typu G5e. V HR-diagrame sa nachádza nad hlavnou postupnosťou, pretože ešte nedozrela na „dospelú hviezdu“. T Tauri predstavuje konečnú fázu protohviezdy, kde dochádza k nerovnovážnemu stavu medzi produkovanou a vyžarovanou energiou. Takéto hviezdy sú nestabilné, rýchlo a nepravidelne menia svoju jasnosť. 
Je súčasťou otvorenej hviezdokopy Hyády, nachádza sa v blízkosti hviezdy Epsilon Tauri. Stala sa prototypom hviezd typu T Tauri a ako všetky hviezdy tohto typu, je veľmi mladá, iba 1 milión rokov. Od Slnka je vzdialená okolo 460 ly a jej zdanlivá hviezdna veľkosť sa nepredpovedateľne mení od 9,3 do 14.
Sústava T Tauri pozostáva minimálne z 3 hviezd, pričom iba jedna z nich je viditeľná vo viditeľnom svetle. Ostatné dve žiaria v infračervenej oblasti a jedna z nich emituje aj rádiové vlny. Pomocou pozorovaní VLA bolo zistené, že mladá hviezda, samotná T Tauri, dramaticky zmenila svoju dráhu po tesnom priblížení s jednou zo svojich spoločníc a možno bola vymrštená von zo systému.
Fyzicky sa v jej blízkosti nachádza reflexná hmlovina NGC 1555 alebo Hindova premenná hmlovina. Je osvetľovaná hviezdou T Tauri a jej jasnosť sa mení spolu s jasnosťou hviezdy. Hmlovina NGC 1554 bola tiež asociovaná s T Tauri, pozoroval ju Otto Struve v roku 1868, ale onedlho zmizla alebo nikdy neexistovala, a je známa ako Struveho stratená hmlovina.
S hmlovinou NGC 1555 je možno asociovaný aj Herbig-Harov objekt, prípadne so samotnou hviezdou T Tauri.
Lodes

Poloha

Obec má rozlohu 13,74 km². Najvyšší bod je položený 493 m n. m. a najnižší bod 367 m n. m.

Obyvateľstvo

Počet obyvateľov obce je 280 (2011).
Nasledujúci graf zobrazuje vývoj počtu obyvateľov v obci.
Zdroje: INSEE
Japonská kozmická agentúra

Názvy

Medzi slovenské názvy organizácie patrí: Japonská kozmická agentúra, Japonská vesmírna agentúra, Japonská agentúra pre výskum vesmíru Japonská agentúra výskumu vesmíru, Úrad pre letectvo a astronautiku. Organizácia je tiež známa pod stkratkou JAXA. a anglickým názvom Japan Aerospace Exploration Agency.

História

JAXA bola založená 1. októbra 2003 spojením troch dovtedy nezávislých organizácií. Agentúra už úspešne zvládla umiestnenie družice na obežnú dráhu a je zapojená do viacerých ďalších projektov ako je prieskum planétok, ISS a prípadná pilotovaná výprava na Mesiac.

Najnovšie projekty

Začiatkom októbra 2018 sonda Hajabusa 2 vyslala na povrch asteroidu Ryuga zariadenie na skúmanie povrchu.

Slovenská spolupráca

Na misii BepiColombo, ktorá smeruje na Merkúr spolupracoval aj Ústav experimentálnej fyziky Slovenskej akadémie vied. Ústav spolupracoval s írskym partnerom Space Technology Ireland na konštrukcii elektronického boxu iónovej kamery, PICAM ako časti európskej sondy MPO spoločného projektu JAXA a ESA.
John Kennedy Toole

Životopis

Detstvo prežil na okraji New Orleansu pod vplyvom dominantnej matky Thelmy Ducoing Toole. V New Orleanse navštevoval The Tulane University of Louisiana. Ako šestnásťročný napísal svoj prvý román The Neon Bible. 
Po absolvovaní univerzity pokračoval v magisterskom štúdiu na University of Columbia. Asi rok pôsobil ako asistent profesora anglistiky na University of Louisiana at Lafayette. Potom začal vyučovať v New Yorku na Hunter College a súbežne robil doktorát na University of Columbia. Štúdium nedokončil, pretože bol roku 1961 povolaný do vojenskej služby. Absolvoval ju v Portoriku ako učiteľ angličtiny pre španielsky hovoriacich odvedencov. Po ukončení vojenskej služby sa Tool vrátil do New Orleansu, kde učil na St. Mary’s Dominican College. Doktorandské štúdium nakoniec dokončil na The Tulane University of Louisiana.
Po návrate z armády Toole často pobýval v New Orleanse vo Francúzskej štvrti, ktorej prostredie tvorí kulisu jeho najznámejšieho románu A Confederacy of Dunces. Inšpiráciu pre tento román čerpal aj v továrni na výrobu odevov, kde bol krátko zamestnaný, alebo keď pomáhal svojmu priateľovi predávať na ulici párky.
A Confederacy of Dunces dokončil v roku 1967. Dielo ponúkol nakladateľstvu Simon and Schuster, ktoré ho však ako nezaujímavé odmietlo. Keď nakladateľstvo knihu odmietlo vydať, prepadol depresii, ktorá vyvrcholila 26. marca 1969, kedy spáchal samovraždu pomocou hadice pripojenej na výfuk svojho auta.

Dielo

Román A Confederacy of Dunces (v českom preklade ako Spolčení hlupců) vyšiel až po autorovej smrti v roku 1980 vďaka úsiliu jeho matky. V roku 1981 bol ocenený Pulitzerovou cenou. Prvý román The Neon Bible (v českom preklade ako Neónová bible), ktorý napísal ako šestnásťročný, vyšiel v roku 1989.
Crézilles

Poloha

Obec má rozlohu 9,53 km². Najvyšší bod je položený 288 m n. m. a najnižší bod 230 m n. m.

Obyvateľstvo

Počet obyvateľov obce je 256 (2009).
Nasledujúci graf zobrazuje vývoj počtu obyvateľov v obci.
Zdroje: INSEE
Boissy-sous-Saint-Yon

Poloha

Obec má rozlohu 8,04 km². Najvyšší bod je položený 156 m n. m. a najnižší bod 69 m n. m.

Obyvateľstvo

Počet obyvateľov obce je 3 743 (2009).
Nasledujúci graf zobrazuje vývoj počtu obyvateľov v obci.
Zdroje: INSEE
Menalkes (mytológia)

Menalkes alebo Menalkés (starogr. Menalkes – Menalkes/iný prepis: Menalkés) je v gréckej mytológii syn egyptského kráľa Aigypta a jeho manželky Gorgo.
Menalkes bol jedným z päťdesiatich synov egyptského kráľa Aigypta, ktorý sa rozhodol svojich synov oženiť s päťdesiatimi dcérami svojho brata Danaa, kráľa susednej Líbye. Keďže Danaos s tým nesúhlasil, vypovedal mu kráľ Aigyptos vojnu a porazil ho. Danaos nato ušiel s dcérami do Argu na Poloponéze, ale Aigyptos sa so svojimi synmi za ním vypravil a k svadbe ho prinútil.
Menalkovi potom za manželku vybrali Aditu, dcéru Danaa a jeho manželky Pierie. Nezmieriteľný Danaos však následne svojim dcéram prikázal, aby svojich manželov počas svadobnej noci zavraždili. Okrem najmladšej Hyperméstry, príkaz otca splnili všetky a po smrti si v podsvetí vyslúžili od bohov večný trest nalievať do deravého džbána vodu.
Orto

Poloha

Obec má rozlohu 16,21 km². Najvyšší bod je položený 2 280 m n. m. a najnižší bod 492 m n. m.

Obyvateľstvo

Počet obyvateľov obce je 57 (1. január 2011).
Nasledujúci graf zobrazuje vývoj počtu obyvateľov v obci.
Zdroje: INSEE
Javorinka (vrch vo Vtáčniku)

Polohopis

Nachádza sa na severe podcelku Nízkeho Vtáčnika, v geomorfologickej časti Vígľaš. Leží v strednej časti rázsochy, vybiehajúcej z hlavného hrebeňa pohoria Vtáčnik medzi Plešinou a Tatrou. Severné a východné svahy odvodňuje Vicianov potok, južné Klenová, oba prítoky riečky Kľak.
Západným smerom leží masív Tatry, severozápadne Plešiny a severne bočné rameno Rúbaného vrchu. Východne susedí Ostrovica, juhovýchodne pokračuje rázsocha, na ktorej konci je Klenový vrch.

Prístup

Na vrchol Javorinky nevedie značená trasa a prístupný je tak len neznačenými chodníkmi lesom. Juhozápadným úpätím vedie Klenovou dolinou  žlto značený chodník z Ostrého Grúňa na Rúbaný vrch, z ktorého sa dá odbočiť a lesom pokračovať na vrchol.